Socialdemokraternes Morten Ryom stiller for første gang op til folketingsvalget. Han er glad for, at partiet får et godt valg. - Nu har vi kæmpet hårdt i 22 dage, og nu er der jo ikke andet tilbage, end at lade stemmerne bliver talt op, og se hvad resultatet bliver, siger Morten Ryom. Nu venter han spændt på at se, om han får stemmer nok til at komme i folketinget. - Jeg sidder og er meget, meget rastløs - som en 5-årig den 23. december. Det er ikke til at vide, jeg håber på det bedste, men det er jo de personlige stemmer, der afgør det. Men uanset hvad så er jeg glad for, at partiet får et godt valg, fortæller Morten Ryom. Han er tilfreds med sin egen indsats, og mener at han har gjort, hvad han kunne. - Jeg har haft utrolig meget hjælp fra DSU og min egen partiafdeling i Aalborg Øst, så jeg er godt tilfreds. Jeg kan sove godt i nat, siger Morten Ryom. Der vil være en smule skuffelse, hvis blå blok løber med sejren. - Selvfølgelig vil jeg være lidt skuffet, men det er jo sådan, det er i et demokrati, siger Morten Ryom.

Referat:
Socialdemokraternes førstegangskandidat Morten Ryom er glad for, at partiet har haft et godt valg, og er godt tilfreds med sin indsats i valgkampen.